人日
作者：劉弇
朝代：宋

paragraphs: 去年人日螺江邊，今年人日在通川。
故家浩蕩五千里，客子騷屑心茫然。
霜蘆盡解故時葉，生意斗爾歸蘭荃。
海風如刀冰塞渡，欲航野水雪暗天。
它鄉信美非吾土，香草悅魂真浪傳。
南冠故聲祇操楚，劉章雅志惟歌田。
五秉如單費廩粟，一囊就盡持餐錢。
顛毛冉冉不吾與，齒根浮動輕於翾。
小雀誰言畏死鷂，未肯屈折同桮棬。
章貢直西三徑在，爾來望眼欲成穿。
科桑洗竹真吾事，孰使齪齪纔充員。
何時解得無拘束，歸釣潭頭楓葉鯿。